Mvͤste ich noch geleben dc ich die rosen
Mvͤste ich noch geleben dc ich die rosen·
mit der minneklichen solde lesen·
so wold ich mich so mit ir erkosen·
dc wir iemer frúnden mvͤsten wesen·
wurde mir ein kvs noh zeiner stvnde·
von ir rotem mvnde·
so were ich an froͤiden wol genesen·

Was sol lieblich sprechen was sol singen·
wc sol wibes schoͤne wc sol gv̊t·
sit man nieman siht nah froͤiden ringe·
sit man úbel ane vorhte tůt·
sit man trúwe milte zvht vnd ere·
wil verpflegen so sere·
so verzagt an froͤiden maniges mv̊t·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse